中秋夜不見月
作者：孫復
朝代：宋

paragraphs: 長記去年中秋玩月出草堂，冰輪直可鑑毫芒。
是時家釀又新熟，呼童開席羅清觴。
纖埃不起零露下，對此陶陶樂未央。
自顧時逢堯舜世，上下清明無穢荒。
吁嗟今夕何不幸，正逢屏翳恣猖狂。
浮雲左右爭擁蔽，愛而不見涕沾裳。
嫦娥無語縮頭何處坐，胡不開口走訴上帝旁。
立召飛廉舉其職，驅除擁蔽揚清光。
瑩然高照遙天外，免教萬國如瞽空倀倀。